Skatestraumtunnelen

Skatestraumtunnelen er en undersjøisk veitunnel på fylkesvei 616 i Bremanger kommune i Vestland. Tunnelen går under Skatestraumen mellom Hamna på Rugsundøya og Klubben på Bremangerlandet. Tunnelen er  meter lang, den når 91 meter under havet, og største stigning er 10 %. Skatestraumtunnelen er en del av Bremangersambandet, som knytter Bremangerlandet og Frøya til fastlandet. Anleggsstart for veianlegget var 13. januar 1998, og Skatestraumtunnelen og resten av veien ble åpnet 12. juli 2002.

 Hendelser 
Tunnelen var midlertidig stengt i april 2007 etter et mindre steinsprang.

Den 15. juli 2015 ble tunnelen stengt på ubestemt tid etter en kraftig brann. Trekkstaget på en tankbil sviktet, og tilhengeren med  liter bensin traff fjellveggen, begynte å brenne og eksploderte noe senere. Ingen ble alvorlig skadet. Kort etter eksplosjonen ble det fryktet at tunnelen kunne kollapse, men det har vist seg at det neppe kommer til å skje.

16. juli tok røykdykkere og politi seg inn i tunnelen for å inspisere skaden. Kabler hang ned fra taket, betong hadde løsnet og kumlokk var av.

Det ble først meldt at tunnelen kom til å bli stengt i flere uker,Lenge til tunnelen åpner igjen i Bremanger og 23. juli opplyste Statens vegvesen så at tunnelen blir stengt ut året, i verste fall lenger.Skatestraumtunnelen holdes stengt ut året  Alternativ vei var fergesambandet Oldeide–Måløy på fylkesvei 616 og/eller ferge Isane–Stårheim på fylkesvei 614. Det var også midlertidig ferjesamband mellom Smørhamn og Kjelkenes. I september ble Skatestraumtunnelen åpnet med kolonnekjøring, da det var fortsatt byggearbeider i tunnelen.Skatestraumtunnelen – kolonnetider Fra 9. desember 2015 var det fri ferdsel.

 Statens havarikommisjons rapport om brannen 

14. november 2016 ble Statens havarikommisjon for transports rapport om ulykken offentliggjort. Havarikommisjonens undersøkelse påviste at årsaken til at tilhengeren løsnet var at tilhengerdraget brøt sammen på grunn av korrosjon. Undersøkelsen avdekket videre svakheter i tunnelens evne til å motstå spredningen av brannen som spredte seg over nesten 500 meter og eskalerte svært raskt. Det var kun et svært lite tidsvindu til rådighet for evakuering. Sikkerhetsoppfølgingen av tunnelen var etter Havarikommisjonens vurdering mangelfull da det i risikoanalyser ikke var beskrevet noen tiltak som kunne møte en slik situasjon.

Havarikommisjonen anbefalte at det ble innført restriksjoner ved transport av farlig gods etter en vurdering av forholdene i den enkelte tunnel.

 Se også 
Veitunneler i Norge

 Referanser 


Eksterne lenker
 Sogn og Fjordane fylkesarkiv: Ytre Bremanger landfast
 NRK Sogn og Fjordanes fylkesleksikon: Bremangersambandet
 Trafikkmeldinger vedr. Fylkesvei 616
 The World's Longest Tunnel Page

Kategori:Undersjøiske tunneler på Vestlandet
Kategori:Veitunneler i Bremanger
Kategori:2002 i Norge
Kategori:Tunneler åpnet i 2002
Kategori:Fylkesvei 616